Un bărbat și un adolescent s-au ales cu dosar penal după o spargere. Aceștia au distrus portiera unui autoturism pentru a fura bunuri din acesta.
"La data de 19 martie 2024, polițiști din cadrul Poliției Orașului Turceni au identificat și introdus în Centrul de Reținere și Arestare Preventivă al Inspectoratului de Poliție Județean Gorj doi bărbați, în vârstă de 48 și 17 ani, bănuiți de săvârșirea infracțiunilor de distrugere și furt calificat.
În fapt, în noaptea de 13 spre 14 martie a.c., bărbații ar fi distrus geamul portierei unui autoturism ce se afla parcat în satul Valea Viei, de unde au sustras un casetofon, acumulatorul auto, un recipient cu alcool și roțile din față ale autoturismului", transmite IPJ Gorj.
În cauză, polițiștii au întocmit dosar de cercetare penală, sub aspectul săvârșirii infracțiunilor de distrugere și furt calificat.